CELEX: 32021D1136
Language: sl
Date: 2021-06-30 00:00:00
Title: Izvedbeni sklep Komisije (EU) 2021/1136 z dne 30. junija 2021 o zahtevku za prijavo evropske državljanske pobude „OBVARUJMO KOZMETIKO, PROIZVEDENO BREZ KRUTOSTI – ZAVZEMAJMO SE ZA EVROPO BREZ TESTIRANJA NA ŽIVALIH“ („SAVE CRUELTY-FREE COSMETICS – COMMIT TO A EUROPE WITHOUT ANIMAL TESTING“) v skladu z Uredbo (EU) 2019/788 Evropskega parlamenta in Sveta (notificirano pod dokumentarno številko C(2021) 4950) (Besedilo v angleškem jeziku je edino verodostojno)

12.7.2021   
               
               
                  SL
               
               
                  Uradni list Evropske unije
               
               
                  L 246/1
               
            
         IZVEDBENI SKLEP KOMISIJE (EU) 2021/1136
         z dne 30. junija 2021
         o zahtevku za prijavo evropske državljanske pobude „OBVARUJMO KOZMETIKO, PROIZVEDENO BREZ KRUTOSTI – ZAVZEMAJMO SE ZA EVROPO BREZ TESTIRANJA NA ŽIVALIH“ („SAVE CRUELTY-FREE COSMETICS – COMMIT TO A EUROPE WITHOUT ANIMAL TESTING“) v skladu z Uredbo (EU) 2019/788 Evropskega parlamenta in Sveta
         
            
               (notificirano pod dokumentarno številko C(2021) 4950)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/788 Evropskega parlamenta in Sveta z dne 17. aprila 2019 o evropski državljanski pobudi (1) ter zlasti člena 6(2) in (3) Uredbe,
         ob upoštevanju naslednjega:
         
                     (1)
                  
                  
                     Zahtevek za prijavo evropske državljanske pobude „OBVARUJMO KOZMETIKO, PROIZVEDENO BREZ KRUTOSTI – ZAVZEMAJMO SE ZA EVROPO BREZ TESTIRANJA NA ŽIVALIH“ je bil Komisiji predložen 21. maja 2021.
                  
               
                     (2)
                  
                  
                     Cilji pobude so: „S prepovedjo testiranja kozmetike na živalih v EU je bila dana obljuba, da v Evropi živali ne bodo več trpele in umirale zaradi kozmetike. Ta obljuba je bila prelomljena. Organi še vedno zahtevajo poskuse na živalih pri sestavinah, ki se uporabljajo v kozmetiki, kar je v nasprotju s pričakovanji in željami javnosti ter namero zakonodajalcev. Vendar pa še nikoli nismo imeli tako močnih orodij, ki ne vključujejo živali, za zagotavljanje varnosti ali tako izjemne priložnosti za korenito spremembo na področju varstva ljudi in okolja. Evropska komisija mora ohraniti in okrepiti navedeno prepoved in prehod na ocene varnosti brez živali.“
                  
               
                     (3)
                  
                  
                     Skupina organizatorjev poziva Komisijo, naj sprejme naslednje ukrepe: (1) „Zaščitite in okrepite prepoved testiranja kozmetike na živalih. Uvedite zakonodajne spremembe, da bi bile sestavine v kozmetiki varne za potrošnike, delavce in okolje, ne da bi se za kakršne koli namene kadar koli preizkušale na živalih.“; (2) „Preoblikujte predpise EU o kemikalijah. Poskrbite za zdravje ljudi in varstvo okolja z ravnanjem s kemikalijami brez dodatnih novih zahtev za testiranje na živalih.“; (3) „Posodobite znanost v EU. Zavzemite se za zakonodajni predlog, v katerem bo določen časovni načrt za postopno opustitev testiranja na živalih v EU pred koncem sedanjega zakonodajnega obdobja.“
                  
               
                     (4)
                  
                  
                     Dodatne podrobnosti o vsebini, ciljih in ozadju pobude so v prilogi, ki je razdeljena na tri dele: „Vodilna svetovna vloga EU pri prepovedi testiranja kozmetike na živalih in njenega trženja“, „Preoblikovanje predpisov o kemikalijah“ in „Posodobitev znanosti v EU“. V prilogi je pojasnjeno, kako bi bilo treba po mnenju organizatorjev revidirati uredbi (ES) št. 1223/2009 (2) in (ES) št. 1907/2006 (3) Evropskega parlamenta in Sveta ter Direktivo 2010/63/EU Evropskega parlamenta in Sveta (4). Priloga vsebuje osnovne informacije, ki pojasnjujejo zlasti, kako naj bi pobuda prispevala k političnim ciljem Komisije, določenim v „trajnostni strategiji za kemikalije“ (5) in „evropskem zelenem dogovoru“ (6). V prilogi je tudi predlagano, naj Komisija sprejme podporne ukrepe, kot je zagotavljanje izvajanja obstoječih prepovedi testiranja na živalih ali oblikovanje strategije testiranja kozmetičnih sestavin z uporabo zgolj razpoložljivih strategij ocenjevanja, ki ne vključujejo živali. Zdi se, da taki ukrepi dopolnjujejo predloge pravnih aktov, k sprejetju katerih je pozvana Komisija, in jih je zato mogoče šteti za zgolj pomožne.
                  
               
                     (5)
                  
                  
                     Skupina organizatorjev je predložila tudi dodatne informacije v obliki dokumenta o politiki, ki vsebuje podrobnejše informacije o njihovih treh glavnih pozivih k ukrepanju.
                  
               
                     (6)
                  
                  
                     Če je namen pobude sprejetje ukrepov za približevanje določb iz zakonov in drugih predpisov držav članic, katerih cilj je vzpostavitev in delovanje notranjega trga, je Komisija pristojna za predložitev predlogov pravnih aktov na podlagi člena 114 Pogodbe.
                  
               
                     (7)
                  
                  
                     Noben del pobude iz navedenih razlogov ni očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb.
                  
               
                     (8)
                  
                  
                     Ta sklep ne posega v oceno, ali bi bili v tem primeru izpolnjeni konkretni dejanski in vsebinski pogoji, ki se zahtevajo za ukrepanje Komisije, vključno s skladnostjo z načelom sorazmernosti in s temeljnimi pravicami.
                  
               
                     (9)
                  
                  
                     Skupina organizatorjev je zagotovila ustrezne dokaze, da izpolnjuje zahteve iz člena 5(1) in (2) Uredbe (EU) 2019/788, in imenovala kontaktni osebi v skladu s prvim pododstavkom člena 5(3) navedene uredbe.
                  
               
                     (10)
                  
                  
                     Pobuda ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 Pogodbe o Evropski uniji, in pravicami, določenimi v Listini Evropske unije o temeljnih pravicah.
                  
               
                     (11)
                  
                  
                     Pobudo „OBVARUJMO KOZMETIKO, PROIZVEDENO BREZ KRUTOSTI – ZAVZEMAJMO SE ZA EVROPO BREZ TESTIRANJA NA ŽIVALIH“ bi bilo zato treba prijaviti –
                  
               SPREJELA NASLEDNJI SKLEP:
         
            Člen 1
            Evropska državljanska pobuda „OBVARUJMO KOZMETIKO, PROIZVEDENO BREZ KRUTOSTI – ZAVZEMAJMO SE ZA EVROPO BREZ TESTIRANJA NA ŽIVALIH“ se prijavi.
         
         
            Člen 2
            Ta sklep je naslovljen na skupino organizatorjev evropske državljanske pobude „OBVARUJMO KOZMETIKO, PROIZVEDENO BREZ KRUTOSTI – ZAVZEMAJMO SE ZA EVROPO BREZ TESTIRANJA NA ŽIVALIH“, ki jo kot kontaktni osebi zastopata Sabrina ENGEL in Cezary WYSZYŃSKI.
         
         
            V Bruslju, 30. junija 2021
            
               
                  Za Komisijo
               
               
                  VěraJOUROVÁ
               
                  podpredsednica
               
            
         
         
            (1)  UL L 130, 17.5.2019, str. 55.
         
            (2)  Uredba (ES) št. 1223/2009 Evropskega parlamenta in Sveta z dne 30. novembra 2009 o kozmetičnih izdelkih (UL L 342, 22.12.2009, str. 59).
         
            (3)  Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).
         
            (4)  Direktiva 2010/63/EU Evropskega parlamenta in Sveta z dne 22. septembra 2010 o zaščiti živali, ki se uporabljajo v znanstvene namene (UL L 276, 20.10.2010, str. 33).
         
            (5)  Sporočilo Komisije z dne 14. oktobra 2020 z naslovom „Strategija na področju kemikalij za trajnostnost. Okolju brez strupov naproti“ (COM(2020) 667 final);
         
            (6)  Sporočilo Komisije z dne 11. decembra 2019 z naslovom „Evropski zeleni dogovor“, (COM(2019) 640 final);